Author: valera
Last saved by: agenda0
Company: Úrad vlády Slovenskej republiky

Úrad vlády SR						 Na rokovanie vlády SR
Sekcia hospodárskej politiky					 dňa 5.9.2001
									 k číslu: 5962/2001
									 k bodu: 38

Stanovisko

k Návrhu základných podmienok na vypísanie výberového konania na poskytovanie mobilných telekomunikačných služieb v pásmach GSM a UMTS

I.

	Materiál predkladá minister dopravy, pôšt a telekomunikácií na základe uznesenia vlády č. 418/2001. Obsahuje návrh uznesenia vlády, predkladaciu správu, návrh základných podmienok, vyhodnotenie pripomienkového konania a návrh komuniké.

	Zámerom predloženého materiálu je stanoviť základné podmienky na výberové konanie pre udelenie licencií na poskytovanie mobilných telekomunikačných služieb v pásmach GSM a UMTS.

	Ministerstvo dopravy, pôšt a telekomunikácií navrhuje vydať tri celoplošné licencie UMTS (univerzálny mobilný telekomunikačný systém) na základe výberového konania, ktoré v súlade so zákonom o telekomunikáciách vypíše Telekomunikačný úrad SR.

	Po udelení licencie bude potrebné tretiemu operátorovi na telekomunikačnom trhu SR eliminovať nevýhodné postavenie na trhu spôsobené tým, že súčasní poskytovatelia mobilných telekomunikačných služieb (EuroTel a Globtel) už majú pozíciu na telekomunikačnom trhu a na prevádzkovanie UMTS budú môcť využívať časť svojej už vybudovanej infraštruktúry. MDPT SR odporúča, aby víťazovi výberového konania boli súčasne udelené aj licencie na prevádzkovanie sietí v pásmach GSM 900 a GSM 1800.

	Ministerstvo dopravy, pôšt a telekomunikácií odporúča, aby Telekomunikačný úrad SR, ktorý by mal na tento účel vybrať konzultačnú spoločnosť (poradcu), pri výberovom konaní postupoval nasledovne:

- pri vypísaní výberového konania na udelenie licencie pre tretieho poskytovateľa mobilných telekomunikačných služieb hlavnými kritériami by mali byť pokrytie, skúsenosti z prevádzkovania mobilných telekomunikačných sietí, referencie a najmä ponúknutá cena (predpokladá sa, že bude min. 1 mld. Sk); víťazovi budú udelené licencie na poskytovanie služieb v pásmach GSM 900, GSM 1800 a UMTS. 
- ešte pred vydaním licencie budú spoločnostiam EuroTel a Globtel ponuknuté licencie na pásmo UMTS za pred vydaním licencie tretiemu operátorovi pevnú cenu (percentuálna časť z ceny licencie víťaza súťaže).

Výnos z predaja licencií bude použitý pre potreby Armády SR.

	Postup predpokladá, že výberové konanie bude vypísané do konca roka 2001 tak, aby licencie GSM a UMTS mohli byť udelené do konca prvého polroka 2002, pričom uvedenie UMTS do prevádzky sa predpokladá v druhej polovici roka 2003.

II.

	Medzirezortné pripomienkové konanie sa 8.6.2001 uskutočnilo konferenčným prerokovaním materiálu za účasti MO SR, MF SR, MH SR a Telekomunikačného úradu SR.

	Uvádza sa, že pripomienky (k cene licencie, uvádzanie podrobných kritérií pre budúcich poskytovateľov UMTS a postup v prípade, ak sa nepodarí predať licencie v plánovanom čase) boli do materiálu zapracované.

III.

	Porada ekonomických ministrov vlády SR prerokovala 9.7.2001 a 27.8.2001 iniciatívny materiál MDPT SR „Návrh na vypísanie výberového konania na poskytovanie mobilných telekomunikačných služieb v pásmach GSM a UMTS“, ktorého obsah bol veľmi blízky obsahu predkladaného materiálu. PEM vzala materiál na vedomie a odporučila  vláde SR návrh schváliť.

	Pokiaľ sa týka základných podmienok na vypísanie predmetného výberového konania, tieto sú v materiáli vyjadrené v časti 4.1 (str. 6) len všeobecne a bez  komparácie s § 18 zákona NR SR č. 195/2000 Z.z. o telekomunikáciách. Materiál sa podrobnejšie nezaoberá  formou poskytnutia licencií na prevádzkovanie systémov GSM 900 a GSM 1800 (odplatne, bezodplatne) a ďalším postupom v prípade keď  EuroTel a Globtel odmietnu licenciu na UMTS za stanovenú cenu.

	V návrhu uznesenia vlády odporúčame upresniť znenie bodu B.1. takto:

B.1. požiadať predsedu Telekomunikačného úradu SR o vypísanie výberového konania na tretieho prevádzkovateľa mobilných telekomunikačných služieb a následné udelenie celoplošných licencií v pásmach UMTS a GSM v súlade s návrhom základných podmienok schválených v bode A.1. tohto uznesenia.

	Odporúčame vláde SR o predloženom návrhu rozhodnúť s prihliadnutím na vyššie uvedené pripomienky a výsledok rozpravy k materiálu.

Bratislava 3.9.2001